Boer op plaas vermoorPaul Mason (63) is Donderdagoggend op sy plaas naby Sabie in Mpumalanga doodgeskiet. Kol. Leonard Hlathi, woordvoerder van die polisie, sê Mason en sy vrou, Gwyneth (58), is Donderdagoggend deur vier gewapende mans oorval toe hulle by hul huis op die plaas Kruisfontein aangekom het. Mason is drie keer geskiet terwyl sy vrou vasgebind is. Sy kon daarin slaag om haarself te bevry waarna sy ŉ veiligheidsmaatskappy ontbied het. Die egpaar se tuinwerker is ook vasgebind en in ŉ puttoilet gegooi. Hlathi sê twee skootrekenaars, vier selfone, bankkaarte, juwele, kontant en wapens is gesteel. Die polisie ondersoek ŉ saak van moord, poging tot moord en gewapende roof. Niemand is nog in hegtenis geneem in verband met die voorval nie. Hlathi sê dit is nog nie duidelik of die aanval verband hou met die rooftog wat vroeg Donderdagoggend in Hazyview plaasgevind het nie. ŉ Groep kinders en onderwysers van die Laerskool Hennopspark in Centurion, wat by ŉ vakansieoord in die omgewing oornag het, is deur drie gewapende mans beroof.